Diari Oficial de la Generalitat Valenciana


Sumari del DOGV 5712, del 27-02-2008 (2008/2444)

ORDE de 18 de febrer de 2008, de la Conselleria d'Educació, per la qual es convoca una beca per a la realització de pràctiques professionals de formació en suport a la investigació, a realitzar en la secretaria de l'Alt Consell Consultiu en Investigació, Desenvolupament i Innovació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5712

Data del DOGV
:   27-02-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/2444


Data del document
:   18-02-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * matemàtiques
    * ajuda pública
    * suport econòmic
    * assignació per estudis
    * estadística

ORDE de 18 de febrer de 2008, de la Conselleria d'Educació, per la qual es convoca una beca per a la realització de pràctiques professionals de formació en suport a la investigació, a realitzar en la secretaria de l'Alt Consell Consultiu en Investigació, Desenvolupament i Innovació. [2008/2444]
La Generalitat, en el marc de la política dirigida a la formació en investigació de jóvens titulats en les àrees de treball d'investigació científica, desenrotllament tecnològic i innovació, convoca la concessió d'una beca.
L'actuació es troba recollida en els objectius i activitats del programa 112.50, d'Alt Assessorament en Ciència i Tecnologia, línia T3243000.
En virtut del que establixen la Llei 38/2003, de 17 de novembre, General de Subvencions, l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana, l'article 28 de la Llei 5/1983, de 30 de desembre, del Consell, i l'article 4 del Decret 108/1992, de 6 de juliol, del Govern Valencià, pel qual es regula la concessió de beques,
ORDENE
Primer
Convocar concurs públic per a la concessió d'una beca per a la realització per titulat universitari de pràctiques professionals de formació en suport a la investigació, a realitzar en la secretaria de l'Alt Consell Consultiu en Investigació, Desenvolupament i Innovació i aprovar les bases per les quals es regix esta convocatòria, incloses com a annex I de la present orde. L'anterior beca tindrà com a objecte específic donar suport a la realització d'estudis d'investigació sobre I+D+i de la Comunitat Valenciana, i se li aplicarà l'excepció prevista en l'article tercer del Decret 108/1992, de 6 de juliol, del Govern Valencià, pel qual es regula la concessió de beques.
Segon
La convocatòria es finançarà a càrrec de la línia pressupostària T3243 del programa pressupostari 112.50 Alt Assessorament en Ciència i Tecnologia del pressupost de gastos de la Generalitat, adscrita a la secció 09. conselleria d'Educació.
En compliment del que disposa l'article 47.11 del Text refós de la Llei d'Hisenda Pública, i d'acord amb el que establisca la Llei de Pressupostos de la Generalitat per a 2008, per orde de la conselleria d'Educació es donarà publicitat a l'import global màxim destinat a la concessió de l'ajuda prevista en la present disposició.
DISPOSICIONS FINALS
Primera
Es faculta el director general de Política Científica perquè dicte les resolucions necessàries per a l'aplicació, desplegament i interpretació de la present orde, i es delega en ell la competència per a resoldre la concessió o denegació de les ajudes a què es referix esta convocatòria, l'autorització i disposició del crèdit, i la formulació de propostes de pagament d'estes, i la resta d'actes de gestió comptable per a l'execució de la resolució.
Segona
La present orde produirà efectes l'endemà de la seua publicació en el Diari Oficial de la Comunitat Valenciana.
Contra la present orde, que posa fi a la via administrativa, es podrà interposar un recurs potestatiu de reposició davant del mateix òrgan que ha dictat l'acte, en el termini d'un mes a comptar de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
València, 18 de febrer de 2008
El conseller d'Educació,
ALEJANDRO FONT DE MORA TURÓN
ANNEX I
Bases
Primera. Objecte
La beca de la present convocatòria té com a objecte donar suport a la realització d'estudis d'investigació sobre I+D+i de la Comunitat Valenciana, en el marc de les activitats exercides a este efecte per la secretaria tècnica de l'Alt Consell Consultiu en I+D+i i sota la direcció tècnica d'esta última.
Segona. Nombre i classes de beques
Es convoca una beca, destinada a titulats universitaris que hagen obtingut la titulació requerida entre l'1 de gener de 2002 i fins a la finalització del termini de presentació de sol·licituds per a la present convocatòria, incloent-hi aquells que acrediten el gaudi previ d'una altra beca atorgada per qualsevol òrgan administratiu o organisme dependent de la Generalitat, les universitats, organismes públics d'investigació i instituts tecnològics de la Comunitat Valenciana. Realitzaran la seua labor en la secretaria tecnicoadministrativa de l'Alt Consell Consultiu en Investigació, Desenvolupament i Innovació.
Tercera. Dotació, duració i pagament de les beques
1. La beca està dotada de 1.144,43 euros bruts mensuals, sent l'import total de la beca de deu mil dos-cents noranta-nou euros amb noranta-dos cèntims (10.299,92 €) com a import global màxim durant el transcurs de l'exercici 2008.
2. L'import de la beca s'abonarà a la persona beneficiària per mensualitats, amb el certificat previ del secretari de l'Alt Consell Consultiu en Investigació, Desenrotllament i Innovació o del cap administratiu de la secretaria tècnica on el becari realitze les seues pràctiques.
3. El període de gaudi de la beca conclourà com a màxim el 31 de desembre de 2008 i s'iniciarà el mes següent al de la data de notificació de la concessió. No obstant això, les beques es podran prorrogar en successius exercicis pressupostaris, fins a completar un període màxim de 24 mesos, sempre que hi haja consignació pressupostària suficient en les corresponents lleis de pressupostos de la Generalitat.
4. La quantia de la beca, en la seua corresponent pròrroga, podrà ser actualitzada amb els límits que assenyale la corresponent Llei de Pressupostos de la Generalitat.
5. En aquells supòsits que impliquen una meritació econòmica del beneficiari inferior a la corresponent a un mes natural, la prestació econòmica serà proporcional al dit període.
6. El gaudi de la beca serà incompatible amb altres beques, ajudes públiques i activitats laborals, excepte autorització expressa del secretari de l'Alt Consell Consultiu, amb un informe previ de la seua secretaria tècnica. L'autorització assenyalada podrà donar lloc a la minoració en la quantia mensual de les beques.
Quarta. Requisits dels aspirants
1. Tindre la nacionalitat espanyola, o ser nacional d'un estat membre de la Unió Europea o ser estranger amb autorització o permís de residència o d'estada per estudis a Espanya en el moment de sol·licitar la beca i, en tot cas, residir a la Comunitat Valenciana.
2. Els aspirants hauran d'estar en situació d'acreditar, en la data de finalització del termini de presentació d'instàncies, la seua condició de titulat universitari.
Podran optar a la beca els qui, tenint les anteriors circumstàncies, hagen obtingut la titulació superior en Documentació.
Les persones que acrediten una titulació obtinguda en una universitat privada o estrangera hauran de presentar necessàriament l'homologació del títol a Espanya.
Quinta. Mèrits preferents i valoració
1. Mèrits preferents:
- L'expedient acadèmic.
- El coneixement d'idiomes comunitaris: especialment anglés.
- Coneixements amplis de programari sobre fulls de càlcul, bases de dades i interrelació d'estes i tractament de textos, així com de programari de gestió bibliotecària i documental.
- Coneixements en disseny de pàgina html, conversió de documents en format PDF.
- L'experiència en l'exercici de tasques relacionades amb la realització d'estudis sobre investigació, desenrotllament tecnològic i innovació.
La titulació i els mèrits adduïts tindran la valoració següent:
- Expedient acadèmic: fins a 6 punts
- Formació relacionada amb les tasques a realitzar: fins a 2 punts
- Idiomes comunitaris: fins a 2 punts.
- Experiència relacionada amb les tasques a realitzar, diferent de la necessària per a l'obtenció de les titulacions requerides en esta convocatòria fins a 4 punts.
2. Als efectes previstos en la present convocatòria, la nota mitjana de l'expedient acadèmic s'obtindrà calculant la mitjana aritmètica ponderada amb dos decimals de les assignatures aprovades, corresponents, si és el cas, als dos cicles que acrediten l'obtenció del títol acadèmic declarat en la sol·licitud.
En aplicació del que preveuen els apartats 13.4 i 13.5 de l'article 1 del Reial Decret 1267/1994, s'establix per a este càlcul la següent taula d'equivalències:
- Matrícula d'Honor: 4 punts
- Excel·lent: 3 punts
- Notable: 2 punts
- Aprovat: 1 punt
Per la seua banda, la ponderació de les qualificacions s'efectuarà seguint el criteri següent: suma dels crèdits superats multiplicats cada un d'estos pel valor de la qualificació que corresponga, a partir de la taula d'equivalències del paràgraf anterior, i dividit pel nombre de crèdits totals de l'ensenyament corresponent. A este efecte les assignatures convalidades tindran una equivalència d'1; per a les assignatures adaptades es computarà la qualificació obtinguda en el centre de procedència i el reconeixement de crèdits que no tinga qualificació no es tindrà en compte a l'efecte de ponderació.
3. Als efectes previstos en la present convocatòria, la puntuació atribuïble al coneixement d'idiomes s'obtindrà per mitjà de l'aplicació del barem següent:
Anglés
Escola Oficial d'Idiomes: 0,3 per curs
First Certificate: 0,9
Advanced English Certificate: 1,2
Proficiency: 1,5
Francés
Escola Oficial d'Idiomes: 0,2 per curs
Batxillerat Liceu Francés: 1
Delf 1r grau: 0,6
Delf 2n grau: 0,8
Dalf: 1
Alemany
Escola Oficial d'Idiomes: 0,2 per curs
Batxillerat Col·legi Alemany: 1
Altres idiomes de la Unió Europea: de 0 a 1 punt.
4. La comissió avaluadora que es descriu en la base octava, una vegada efectuada la valoració de les sol·licituds:
a) Convocarà els aspirants amb millor puntuació, amb el límit que considere pertinent, per a la realització d'una entrevista i, si és el cas, una prova pràctica, i es valoraran conjuntament les dos fins a 5 punts que se sumaran als anteriors.
b) El nombre d'aspirants convocats per a la realització de l'entrevista podrà ampliar-se a criteri de la Comissió avaluadora, una vegada valorada l'entrevista i, si és el cas, la prova pràctica realitzada pels inicialment convocats, quan del resultat d'ambdós es desprenga un nombre baix de candidats aptes.
c) Establirà l'ordenació definitiva dels candidats, d'acord amb la suma de les corresponents puntuacions obtingudes pels candidats.
5. Els sol·licitants hauran de reunir els requisits i condicions que s'assenyalen en la present convocatòria al terme del termini de presentació d'instàncies.
6. Els mèrits que s'adduïsquen hauran de ser acreditats, per mitjà de les corresponents còpies compulsades, en el moment de presentació de les sol·licituds.
Sexta. Formalització de sol·licituds
1. Els impresos de sol·licitud estaran a disposició de les persones interessades en el Registre General de la conselleria d'Educació (av. Campanar, 32, València).
2. Les sol·licituds es presentaran en el dit Registre General o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i aniran acompanyades de la documentació següent:
a) Fotocòpia compulsada del DNI o documentació acreditativa equivalent.
b) Currículum, en el qual es faran constar les dades personals, data i lloc de naixement, domicili actual, telèfon i una foto de carnet del sol·licitant.
c) Certificat de l'expedient acadèmic, amb expressió de la nota mitjana corresponent al conjunt de la carrera o carreres cursades, i de la nota i nombre de crèdits corresponents a cada assignatura cursada.
d) Declaració responsable que, en cas d'obtindre la beca, el sol·licitant es compromet a no tindre relació laboral i a no ser beneficiari de cap altra beca mentres persistisca la seua condició de beneficiari de les expressades en la present convocatòria.
e) Declaració responsable d'estar al corrent de les seues obligacions fiscals i de seguretat social així com de disposar de cobertura sanitària, que haurà de ser substituïda pels corresponents certificats en el cas de ser beneficiari de la beca, segons el que disposa l'article 22 del Reglament General de Subvencions (RGS) aprovat per Reial Decret 887/2006, de 21 de juliol (BOE de 25 de juliol de 2006).
f) Declaració responsable relativa al gaudi d'altres beques o suports públics.
g) Adreça electrònica de contacte.
h) Qualssevol altres documents que acrediten la possessió dels mèrits que s'al·leguen. L'absència o insuficiència de les dites acreditacions suposarà la no-consideració del mèrit específic al·legat.
Sèptima. Termini de presentació de sol·licituds
El termini de presentació de sol·licituds serà de 15 dies hàbils, comptats a partir de l'endemà de la publicació d'esta convocatòria en el Diari Oficial de la Comunitat Valenciana.
Octava. Selecció
1. Per a l'examen de les sol·licituds de beques es constituirà una comissió avaluadora que estarà formada per:
- El secretari de l'Alt Consell Consultiu, o persona en qui delegue.
- Un funcionari superior de la secretaria tecnicoadministrativa de l'Alt Consell Consultiu en Investigació, Desenrotllament i Innovació.
- Dos especialistes experts en almenys una de les titulacions exigides en la convocatòria.
- El secretari general administratiu de la conselleria d'Educació o persona en qui delegue, que actuarà com a secretari de la comissió avaluadora. La comissió avaluadora adaptarà el seu funcionament al que preveu la present convocatòria i, subsidiàriament, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Els membres de la comissió podran ser assessorats pel personal tècnic o professional que es considere necessari, que podrà assistir-hi amb veu però sense vot.
3. Finalitzat el termini de presentació de sol·licituds, la comissió formalitzarà, en un termini no superior a vint dies, el procés de selecció, i elaborarà la proposta de concessió de les beques que contindrà els beneficiaris i una borsa de reserva per a cada modalitat de beca, per al cas que es produïsca alguna renúncia o abandó.
4. El director general de Política Científica es reserva la facultat de deixar deserta l'adjudicació de les beques convocades.
Novena. Concessió
1. El director general de Política Científica resoldrà per delegació l'adjudicació de la beca a la vista de la proposta de la comissió avaluadora, en el termini màxim de dos mesos a partir de l'endemà de la publicació de la present convocatòria en el Diari Oficial de la Comunitat Valenciana. La dita resolució contindrà els beneficiaris de les beques i la llista de reserva per a cada modalitat.
2. Transcorregut el dit termini sense que haja recaigut una resolució expressa, es considerarà desestimada la concessió de la beca en els termes que preveu l'article 44 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
3. La resolució de concessió es notificarà als interessats d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, indicant la data d'incorporació i la documentació que s'haurà d'aportar prèviament. Formarà part de la dita documentació el certificat o acreditació fefaent del que es disposa en l'apartat 2, e) de la base sexta, així com el model d'instància de manteniment de tercers. A l'efecte de publicitat la resolució s'inserirà, a més, en el Diari Oficial de la Comunitat Valenciana, complint els requisits establits en l'article 18 de la LGS.
Deu. Obligacions, tutoria i incidències
1. Obligacions
El becari o becària estarà obligat a:
a) Incorporar-se a la secretaria tècnica de l'Alt Consell Consultiu en la data que se li indique, si no s'incorpora es considerarà que renuncia a la beca.
b) El gaudi d'una beca a l'empara d'esta convocatòria és incompatible amb qualsevol altra beca o ajuda finançada amb fons públics o privats espanyols o comunitaris i amb sous o salaris de qualsevol naturalesa, excepte el que disposa l'apartat 6 de la base tercera.
c) Dedicar-se eficaçment a la realització de les tasques que li siguen encomanades.
d) La condició de becari no genera cap relació laboral ni administrativa amb la Generalitat.
e) De conformitat amb el que disposa l'article 8.1 del Decret 108/1992, de 6 de juliol, del Govern Valencià, quan el beneficiari de la beca siga un empleat de la Generalitat, funcionari o laboral, quedarà en la situació administrativa que siga procedent d'acord amb la normativa de funció pública.
2. Tutoria
La secretaria tecnicoadministrativa de l'Alt Consell Consultiu en Investigació, Desenrotllament i Innovació ordenarà les activitats i establirà la dedicació dels becaris, segons els criteris dels seus propis servicis i mitjans.
Finalitzat el gaudi de la beca, i amb un informe previ d'assistència, aprofitament i aptitud del cap administratiu de la secretaria tecnicoadministrativa de l'Alt Consell, s'estendrà el certificat corresponent.
3. Incidències
3.1. El director general de Política Científica resoldrà per delegació les incidències que es produïsquen durant el període de gaudi de la beca a proposta del responsable de la Secretaria Tècnica d'este, i quedarà sense efecte la concessió de la beca, després de l'audiència a l'interessat, en els casos següents:
a) Incompliment de les seues obligacions.
b) No realitzar l'activitat que va motivar la concessió.
c) Deixar de posseir els requisits exigits en la present convocatòria.
d) Obtenció de la beca falsejant les condicions requerides o ocultant aquelles que ho hagueren impedit. En este cas, el beneficiari haurà de reintegrar les quantitats percebudes fins al moment de la revocació administrativa de l'atorgament de la beca, així com els corresponents interessos de demora.
3.2. Les renúncies hauran de ser comunicades al director general de Política Científica en el termini de quinze dies previs a la data en què s'hagen de produir, i produiran efecte des de la data de la baixa efectiva.
3.3. El director general de Política Científica, mitjançant una resolució, i a proposta del responsable de la secretaria tècnica de l'Alt Consell Consultiu, procedirà a cobrir les vacants que puguen produir-se com a conseqüència de renúncies que deixen vacant el gaudi d'una beca; per a això se servirà de la borsa de reserva que resulte del procediment de selecció prèviament efectuat i en l'orde establit en esta.
3.4. El període de gaudi de la beca, en casos de substitució, serà l'establit en la resolució inicial de concessió, i es podrà prorrogar en els successius exercicis pressupostaris fins a completar un període màxim de 24 mesos, sumats els dels successius beneficiaris d'esta.
3.5. La renúncia a la beca per part d'un becari o becària produïda dins dels tres primers mesos de la seua obtenció comportarà l'obligació per al becari de tornar totes les quantitats rebudes. La mateixa regla s'aplicarà a aquells beneficiaris que cobrisquen vacants produïdes com a conseqüència de renúncies, dins del termini de tres mesos comptats des de la seua incorporació.
Onze. Pròrrogues
El director general de Política Científica resoldrà les pròrrogues anuals de les beques i ajudes concedides a l'empara de la present orde, que estaran condicionades al compliment de tots els requisits exigits en esta convocatòria i a l'existència de crèdit adequat i suficient en el corresponent exercici pressupostari.
Dotze
No s'aplicarà a la present convocatòria l'article 87.1 del Tractat de la Comunitat Europea perquè esta ajuda no afecta els intercanvis comercials entre estats membres ni hi ha risc de falsejar la competència afavorint determinades empreses o produccions, de conformitat amb el que establix l'article 7.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.